runetrust/blame-folketinget-dk huggingface dataset:
Martin Henriksen (DF), 2013-04-05:
Jeg forstår ikke, at fru Trine Bramsen siger, at der er tale om symbolpolitik, og ligesom giver udtryk for, at der ikke er nogen konkrete initiativer.
Altså, når vi f.eks. får oplyst i et svar til Folketinget fra sundhedsministeren, at Danske Regioner ikke har etableret særlige kontrolforanstaltninger for at sikre, at dem, der har adgang til sundhedsvæsenet, rent faktisk også lovligt har adgang til sundhedsvæsenet, så er det da ret konkret og relevant at foreslå, at man så opretter nogle særlige kontrolenheder i regionerne.
Det er da ret konkret; det har da ikke så meget at gøre med symbolpolitik, synes jeg.
Som jeg også har læst op tidligere – jeg tror, det var i mit spørgsmål til justitsministeren – har Politiken jo beskrevet, hvordan digitale skattekort giver illegale udlændinge job i kommunerne, og jeg citerer fra artiklen: De private arbejdsgivere har sagt det længe, og nu følger de kommunale trop med en klar appel til regeringen: Stop de vildledende skattekort hellere i dag end i morgen.
Flere kommuner er uforvarende kommet til at ansætte udlændinge, der ikke har en dansk arbejdstilladelse.
Alle udlændinge bliver nemlig pr. automatik forsynet med et digitalt skattekort og dermed registreret som danske skatteborgere, selv om de faktisk ikke har lovlig opholdstilladelse i Danmark.
Der foreslår vi så, at når man udsteder et skattekort, kontrollerer man lige, at opholdstilladelsen er i orden.
Det er da ikke symbolpolitik, det er da ret konkret.
Så jeg vil håbe, at fru Trine Bramsen vil forholde sig lidt mere konkret til vores forslag.
Karsten Lauritzen (V), 2013-04-05:
Jamen altså, Venstres politik er sådan rimelig klar.
Det er vi godt klar over, og det vil vi så finde nogle løsninger på.
Afsoning i hjemlandet tror jeg er én model, og at gøre det mere attraktivt at være asylansøger i Danmark eller meget mere attraktivt end i en række andre lande er i hvert fald den forkerte vej.
Så man kan jo starte med, og det er så vores politik, at tilbagerulle nogle af de ændringer af asylsystemet, som regeringen har lavet sammen med Enhedslisten, og som Det Radikale Venstre også er en del af.
Men vores overordnede principielle synspunkt er, at vi selvfølgelig skal være med til at bekæmpe illegal indvandring til Danmark, og at udlændinge opholder sig illegalt i Danmark.
Zenia Stampe (RV), 2013-04-05:
Ordføreren mener, at regeringen ikke gør nok, men man er til gengæld ikke enig i de ting, som Dansk Folkeparti foreslår.
Det efterlader jo et rigtig dejligt, delikat rum til politik, og derfor er mit spørgsmål til hr. Karsten Lauritzen meget enkelt: Hvad er Venstres politik egentlig – hvis man lige kan spørge uden at få et svar, der handler om, hvor langt Venstre er fra Dansk Folkeparti, og hvor langt Venstre er fra regeringen?
Hvad er Venstres politik – uden i øvrigt at sammenligne med andre?
Karsten Lauritzen (V), 2013-04-05:
Altså, jeg kan jo ikke lade være med at drille hr. Martin Henriksen en lillebitte smule, for jeg bliver nødt at sige, at de åbne grænser er kommet for at blive.
Dansk Folkeparti vil sikkert kæmpe imod, men der er et bredt flertal i Folketinget, der bakker op om det europæiske projekt, vi er med i.
Det flertal er Venstre en del af, og det tror jeg ikke kommer til at ændre sig.
Når det er sagt, så har Dansk Folkeparti og hr. Martin Henriksen fuldstændig ret i, at noget af det skyldes de åbne grænser.
Det må man så anerkende, og så må vi snakke om i fællesskab, hvordan vi løser det problem.
Og der tror jeg at vi dels kan tage nogle nationale initiativer, det vil vi gerne være med til at se på, men løsningen findes jo altså også – og det synes jeg måske lidt at Dansk Folkeparti skulle anerkende – inden for det europæiske fællesskab.
Man kan tage sådan noget som afsoning i hjemlandet, som Dansk Folkeparti og Venstre er helt enige om.
Der kunne man jo på fælleseuropæisk plan, hvis ellers ministeren ønskede at gøre noget, hvilket det ikke tyder på, ændre den EU-lovgivning, der er, sådan at det blev lettere at afsone i hjemlandet.
Det ville afholde nogle af dem, der opholder sig illegalt i Danmark og f.eks. begår kriminalitet – det kan være rumænere som et eksempel, som udgør en stor gruppe – fra at rejse tilbage til Danmark, hvis de risikerede at afsone i hjemlandet i stedet for i danske fængsler.
Så Danmark kan løse en del af problemet, og EU kan være med til at løse en del af problemet, og vi bakker op om begge dele.
Martin Henriksen (DF), 2013-04-05:
Jeg er med på, at man på europæisk niveau kan tage nogle initiativer og jo også har gjort det tidligere, men jeg vil vove den påstand, at de her problemer i høj grad er skabt af bl.a. EU og de åbne grænser, og af, at EU-id-kort giver adgang til Danmark osv.
Den påstand vil jeg vove at komme med.
Jeg er enig i, at der er asylansøgere, som opholder sig her illegalt, og at illegal arbejdskraft osv. også spiller ind, men jeg vil høre, om hr. Karsten Lauritzen er enig i, at en del af problemet er de åbne grænser i EU, og at man derfor ikke altid kan sige, at de løsninger, der er de rette løsninger, også er fælleseuropæiske løsninger.
Det skal der også til, men man må også have en højere grad af nationalt engagement og flere nationale initiativer for at imødegå den her udvikling.
Så jeg vil egentlig høre, om Venstre også er med på og kan se behovet for, at man tager nogle nationale initiativer og ikke kun fælleseuropæiske initiativer.
Trine Bramsen (S), 2013-04-05:
Det var vist mere en kommentar, end det var et spørgsmål.
Myndighederne har jo allerede fokus på det her.
Samtlige myndigheder har fokus på den her opgave og foretager altså allerede en række initiativer.
Der er sat massivt ind for at nedbringe antallet af illegale udlændinge, der opholder sig ulovligt i Danmark, og det er altså en opgave, der påhviler samtlige myndigheder, og den klarer de fint.
Martin Henriksen (DF), 2013-04-05:
Jamen jeg er med på, at der er en indsats, også fra politiets side, og at der er særlige udlændingeafdelinger osv.
Alt det dér er jeg med på.
Min pointe er bare, at problemet er så stort, at det ikke er nok.
Selv om der bliver gjort meget, er det ikke nok.
Jeg kunne godt tænke mig at spørge helt konkret: Synes fru Trine Bramsen, at det er hensigtsmæssigt, at man kan få udstedt et skattekort, selv om man ikke har lovligt ophold i Danmark?
Er det hensigtsmæssigt?
Zenia Stampe (RV), 2013-04-05:
Det har vi helt sikkert stemt for, og vi har helt sikkert også foreslået det, for jeg siger det jo, fordi jeg ved, at når man sidder og laver den der liste derhjemme over den der store forkromede pakke, man gerne vil foreslå, og som måske har tre elementer, kan man altid lige pynte med en landsdækkende kampagne og en tværministeriel arbejdsgruppe.
Så det er jo ikke, fordi vi er for fine til at bruge den slags midler, men det betyder jo ikke, at man ikke kan være ærlig og tale om dem her fra talerstolen også.
Så vil jeg sige om tværministerielle arbejdsgrupper, at jeg ikke er imod dem, men jeg synes da ikke, at det er Folketinget, der skal vedtage, om diverse myndigheder skal mødes en gang om måneden for at diskutere de her ting.
Det er i hvert fald min egen erfaring som embedsmand.
Men det kan nogle gange virke som en lillebitte smule spild af tid, at man tvinges til at mødes en gang om måneden i de der tværministerielle arbejdsgrupper, som der er lovgivet om ovenfra, og diskutere ting, som der kan være behov for – men måske var der mere et behov for, at man gjorde det i et format, som man selv har bestemt.
Tom Behnke (KF), 2013-04-05:
Det er der også god grund til, men jeg har et helt andet spørgsmål, for jeg kan huske, at i valgkampen havde Det Radikale Venstre nogle store plakater i det offentlige rum.
Der stod: Vi lytter til lærerne.
Og der stod: Vi lytter til..., og så var der nævnt en lang række fagpersoner.
Men nu siger ordføreren, at tværministerielle arbejdsgrupper blot er noget pyntegrønt, man tilsætter en i øvrigt lodden buket.
Jeg ved ikke helt, hvad en lodden buket er, men det andet må være noget, man gør for på en eller anden måde at gøre den pænere, tror jeg, det var sådan, jeg opfattede det.
Så meget for at lytte til fagpersoner, ikke, når det nu kommer til stykket.
Men det er slet ikke mit spørgsmål.
Mit spørgsmål er: Har Det Radikale Venstre altid stemt imod nedsættelse af tværministerielle arbejdsgrupper?
Og har Det Radikale Venstre aldrig selv foreslået, at det på nogle områder er hensigtsmæssigt at lave en tværministeriel arbejdsgruppe?
Zenia Stampe (RV), 2013-04-05:
En ting er, hvad det koster at lave de der sygesikringsbeviser, en anden ting er at køre den kontrol hver eneste gang, hvilke Socialdemokraternes ordfører også var inde på.
Det er spild af penge.
Det står ikke mål med problemets omfang.
Det der med, at man ikke gør nok, handler altså også lige om at kunne skille ting fra hinanden.
Det er jo ikke sådan, at alt, hvad der gøres, skal igennem Folketinget.
Vi laver love, men det er jo nogle andre, der sørger for, at vores love realiseres, at der bliver gjort noget ved problemerne.
Det er jo ikke sådan, at fordi vi ikke vedtager et beslutningsforslag med de her forslag, bliver der ikke gjort noget.
Ministeren gør en masse.
Ministrene gør en masse.
Det behøver vi altså ikke at stemme om her, selv om jeg godt ved, at det føles dejligt, når man er medlem af Dansk Folkeparti, at stemme grønt til sådan nogle forslag.
Så føler man, at man gør en forskel.
Man kunne også blive ansat i politiet og gøre noget dér, for det er jo dér, at der dæmmes op for problemerne, og de gør en masse i dag.
Jeg har stor tillid til det.
Martin Henriksen (DF), 2013-04-05:
Det er jo en fin balancegang, som Det Radikale Venstre og andre partier er ude i her – at sige, at der er et voldsomt problem, vi må gøre noget ved det, vi tager det meget alvorligt, og så finde nogle tiltag i beslutningsforslaget, som man sådan kan gøre lidt sjov med, og derfor kan man alligevel ikke bakke op om det, og så sker der rent faktisk slet ikke noget nyt på området.
Det er en fin balancegang.
Det er en politisk kunst at kunne det, og det er der flere der har præsteret her i dag fra talerstolen.
Så tillykke med, at kommunikationskurserne kører efter planen.
Jeg kunne godt tænke mig at holde lidt fast i det her med sundhedskortet, som har været fremme et par gange.
Jeg går ud fra, at det, som ministeren havde med i sin besvarelse, stammer fra det, som Sundhedsministeriet har oplyst, hvor der køres efter en model, hvor der indføres billede-id inden 2015.
Det siger man så koster de her ca. 400 mio. kr.
Der kunne godt være en længere indfasningsmodel.
Vi kunne jo godt f.eks. sige, at de udlændinge, der kommer til Danmark, og som ønsker at få et sundhedskort, selv kunne betale for at få et sundhedskort.
Der er masser af måder, det kan gøres på.
Det, vi bare appellerer til fra Dansk Folkepartis side, er nogle fuldstændig banale ting, som at vi får nogle kontrolforanstaltninger, så vi kan sikre, at for folk, der kommer til vores sundhedsvæsen og siger, at de har krav på behandling, kan vi kontrollere, at de har ret i den påstand, og at når folk siger, at de vil have et skattekort, fordi de vil arbejde i Danmark, så har myndighederne tjekket, om de rent faktisk har lov til at opholde sig i Danmark.
Vi har masser af registre i Danmark.
Jeg er sikker på, at hvis der er politisk vilje til det, kan man køre de registre, der har styr på, hvem der har opholdstilladelse i Danmark, sammen med de registre, som SKAT har, og så kan man se, om der udstedes skattekort til en, der må få et skattekort, eller ej.
Jeg forstår simpelt hen ikke den modvilje, der er imod det.
Det må jeg sige.
Zenia Stampe (RV), 2013-04-05:
Hvad var spørgsmålene i det?
Det må jeg måske selv bestemme.
Hr. Martin Henriksen sagde, at det ikke handlede om, at Dansk Folkeparti vidste bedst i forhold til den her tværministerielle arbejdsgruppe, men man må jo bare sige til sig selv – hvis man i øvrigt har tillid til myndighederne, og det har jeg faktisk på det område – at hvis det er smart at mødes på tværs af myndighederne, gør de det vel.
Det er jeg også ret overbevist om at de allerede gør i dag.
Hvis det er klogt at gøre, gør de det.
Hvad var der så ellers?
Jo, så var der de to sidste ting, som ordføreren nævnte om sundhedsvæsenet og skattekortet, og jeg vil sige: Ja, hvis det var sådan en gratis omgang, hvis det var noget, der ikke ville koste nogle penge, men som ministeren gennemgik, er det jo ikke en gratis omgang.
Der må man bare spørge: Står det mål med problemets omfang?
Hvis jeg havde 450 mio. kr., var der andre ting, jeg ville prioritere, end at få mit eget billede på mit sygesikringskort.
Det vil jeg gerne sige.
Selv om det er et godt billede og jeg nyder at se gode billeder af mig selv, så vil jeg til enhver tid foretrække, at de penge ville blive brugt f.eks. på bedre trafiksikkerhed.
Der er trods alt mellem 200 og 300 mennesker, der dør om året.
Men anerkendt: Det er et problem, vi gør noget ved det, men jeg tror ikke, at vi er helt derhenne, hvor Dansk Folkeparti er.
Martin Henriksen (DF), 2013-04-05:
Tak for det.
Man kan i hvert fald konkludere, at alle partier bortset fra Dansk Folkeparti er enige med Det Radikale Venstre om at afvise de her initiativer.
Det er selvfølgelig lidt afslørende for, hvilken politik alle de andre partier fører.
Det Radikale Venstre står lidt mere ved den politik, som de fører.
De andre partier forsøger jo nok at give indtryk af, at de fører en anden politik, men gør det så reelt ikke.
Så det synes jeg jo er lidt trist.
Jeg vil sige i forhold til den her arbejdsgruppe, at den jo er ikke foreslået, fordi vi tror, at vi ved bedst fra Dansk Folkepartis side.
Den her arbejdsgruppe er faktisk foreslået, fordi vi gerne vil have, at nogle kloge mennesker sætter sig ned og kigger på, hvordan man kan gøre det bedre, og om man så at sige løbende skal følge indsatsen, fordi det jo er en udvikling, der hele tiden er der, og der hele tiden kommer illegale udlændinge til Danmark.
Derfor er det jo klogt at have nogle kloge mennesker til at sidde og kigge på, hvordan man løbende kan komme med nye initiativer og forslag, der så skal begrænse den illegale indvandring.
Derudover har vi så en række konkrete forslag, og jeg kan altså ikke forstå, uanset om man er radikal, eller hvad man er, at man f.eks. har et problem med, at det kontrolleres, hvorvidt folk, der har adgang til vores sundhedsvæsen, også rent faktisk har den adgang, at det kontrolleres, om folk, der får udstedt skattekort, rent faktisk også har lovlig opholdstilladelse i Danmark.
Det forstår jeg simpelt hen ikke.
Så er der argumentationen med, at hårdere straffe ikke må indføres på det her område, fordi vi har lavere straffe f.eks. på voldtægtsområdet, og den argumentation forstår jeg heller ikke.
Det er jo sådan set et argument for at hæve straffen for voldtægt, men det er nok derfor, at jeg ikke er radikal.
Trine Bramsen (S), 2013-04-05:
Man kan vende det om og spørge: Er det hensigtsmæssigt, at man skal kontrollere samtlige personer, der får udleveret et skattekort, fordi der er en lille gruppe, der ikke kan finde ud af at overholde reglerne?
Det mener jeg ikke.
Det koster rigtig mange administrative ressourcer at indføre sådan en lovgivning.
Derimod er det hensigtsmæssigt, at de relevante medarbejdere hos de relevante myndigheder foretager sig noget, hvis de har en mistanke.
Og der har jeg altså meget tillid til, at vores offentligt ansatte godt kan varetage den her opgave, at de forholder sig til de konkrete borgere, og at de, hvis de har en mistanke, tager affære.
Det mener jeg er at bruge skatteydernes kroner på en helt forkert måde.
Finn Sørensen (EL), 2013-04-05:
Jamen jeg vil så gerne have, at ordføreren helt klart siger, at Dansk Folkeparti ikke længere står bag det forslag, man fremsatte sammen med Venstre.
Det lyder, som om det er det, der siges, men af hensyn til de videre debatter, vi snart skal have her i salen, ville det være godt at få det bekræftet.
Det, jeg lige spurgte om, kan der svares kort på, nemlig ja eller nej.
Så har jeg et andet spørgsmål, og det handler om, at ordføreren jo tidligere på dagen under et af sine spørgsmål sagde, at EU's regler, altså om de åbne grænser inden for EU, er en meget vigtig årsag – jeg kan ikke lige huske det ordret, men sådan har jeg opfattet det – til det problem, vi diskuterer her i dag.
Der fik ordføreren jo klar besked fra Venstres ordfører: De åbne grænser er kommet for at blive.
Så er mit spørgsmål: Hvad vil ordføreren så konkret gøre for at løse det problem med, at vi jo faktisk har mistet beslutningsretten i forhold til ind- og udrejse af landet?
Hvad vil ordføreren konkret gøre ved det, eller sagt på en anden måde: Er der egentlig anden løsning på det end at melde sig ud af foreningen, også kaldet EU?
Martin Henriksen (DF), 2013-04-05:
I sin tid advarede Dansk Folkeparti sammen med de partier, der så sidder i regeringen i dag, jo faktisk den daværende borgerlige regering mod at åbne op for østeuropæisk arbejdskraft, fordi vi mente, at det ville gå galt, og der fik vi jo så ret, desværre, kan man jo sige.
I forhold til de åbne grænser er det jo velkendt, at de partier, der sidder i regering nu – SF er så kommet lidt efter det på det område, det kan man så beklage – går ind for den frie bevægelighed fuldt og helt, de går ind for de åbne grænser i EU fuldt og helt.
Venstre og Konservative gør det også, og jeg beklager, at det forholder sig sådan.
Hvis Dansk Folkeparti en dag får mulighed for at få indflydelse igen, vil vi bl.a. arbejde for at indføre en permanent grænsekontrol, som vi jo var ved at indføre, men som desværre aldrig nåede at blive helt indført, inden der kom et folketingsvalg og en ny regering, som så afskaffede det.
Der kunne vi jo faktisk allerede i den periode, som bare var en indfasningsperiode, se, at man fangede nogle, som ikke havde opholdsgrundlag i Danmark, og der var også nogle andre fornuftige fangster, som man gjorde i den forbindelse.
Permanent grænsekontrol kunne løse en del af problemerne med illegal arbejdskraft og illegal indvandring.
Det er jeg fuldstændig overbevist om.
Når man en gang imellem har mulighed for kontrollere – det er også meget rart derhjemme – hvem der går ind og ud af ens hoveddør, er det tilsvarende også meget rart at kunne kontrollere det i forhold til ens nation.
Jeg taler selvfølgelig ikke om ordninger, som allerede eksisterer i dag.
Det ved justitsministeren sikkert også godt.
Jeg taler om, at man går skridtet videre og på finansloven opretter en pulje til foreninger, som kæmper for ytringsfriheden på forskellig vis.
Det er sket før, så det kan man jo gøre igen.
Ministeren svarede ikke på det andet spørgsmål, jeg havde, om, hvorvidt regeringen var interesseret i, at man finder en ordning, så der ydes økonomisk støtte til personer, som ikke kan varetage et arbejde, fordi de f.eks. er blevet truet på deres ytringsfrihed.
Jeg vil gerne have, at ministeren bliver lidt konkret omkring det, om det er noget, man kan støtte fra regeringens side, også i forhold til det her med en pulje på finansloven.
Gør regeringen det, og hvis ikke regeringen gør det, har den så nogle andre initiativer, som har det sigte at styrke ytringsfriheden?
Morten Bødskov (S), 2013-04-05:
Det står Dansk Folkeparti fuldkommen frit for at fremsætte forslag, når vi kommer frem til finanslovforhandlingerne – det vil jeg lade Dansk Folkeparti om. At støtte foreninger, som fremmer ytringsfriheden og sikrer sammenholdet i det danske samfund, sker jo i dag.
Den danske foreningskultur er nedarvet som en del af vores demokrati, som en del af vores kultur.
Man kan besøge enhver kommune, og så kan man se, hvor meget der bliver støttet, hvor meget der bliver bakket op, og hvor meget der af den årsag bliver udviklet til netop at sikre, at vi ikke alene har et frit og frodigt foreningsliv, men også et foreningsliv, som bidrager til debatten i lokalsamfund, i offentligheden i øvrigt, og det er med til at styrke sammenholdet i det danske samfund.
Så det findes jo allerede i dag og er jo en fuldkommen nedarvet del af vores kultur.
Martin Henriksen (DF), 2013-04-05:
Tak for det.
Jeg skal nok lade være med at nævne dem alle sammen, men jeg vil høre, om ikke der var nogle af dem, som regeringen og justitsministeren kunne bakke op om.
I min ordførertale opfordrede jeg regeringen til f.eks. at give økonomisk støtte til personer, som ikke kan udføre deres arbejde, fordi de har benyttet sig af deres ytringsfrihed og derfor føler sig truet, og det var måske noget, som regeringen ville arbejde videre med.
Så har vi jo også fra Dansk Folkepartis side både før og i dag været ude med, at man kunne overveje at få med i næste års finanslov, at der ydes økonomisk støtte til foreninger, som kæmper for ytringsfriheden.
Var det noget, som regeringen kunne bakke op om?
Morten Bødskov (S), 2013-04-05:
Tak for det, formand.
Jeg vil give et par kommentarer til debatten.
Jeg går ud fra, at en af ordførerne for forespørgerne kommer op efterfølgende, men jeg vil starte med at sige, at jeg sådan set synes, at det har været en udmærket debat.
Jeg synes, at det er godt, som jeg sagde indledningsvis, at vi af og til får muligheden her i Folketinget for at tage debatter af meget grundlæggende karakter, og det er jo det, vi har i dag.
Det er godt, at der er en fuldkommen klar tilkendegivelse af ytringsfrihedens betydning som en fundamental frihedsret, at det er en både nødvendig og også en selvfølgelig forudsætning for ethvert demokrati, at vi skal stå vagt om at sikre, at alle har retten til frit at kunne give udtryk for sine holdninger og sine tanker, fordi det har enorm betydning både for vores demokrati og også for den enkeltes muligheder for frihed og livsudfoldelse; og, som det også har været fremme, at vi på det kraftigste skal tage afstand fra hvert eneste tilfælde, hvor der er personer eller grupperinger, som ved vold eller på andre måder forsøger at lægge pres på ytringsfriheden.
Så vi skal gøre alt, hvad vi kan, for at ytringsfriheden beskyttes og for at sikre, at den fastholdes som det centrale fundament, den er for vores demokratiske værdigrundlag, og som vores samfund skal bygge på, nemlig i målet om at udvikle et samfund, der sikrer demokrati, ytringsfrihed og ligeværd.
Der har regeringen jo allerede taget en række initiativer, som jeg var inde på i min tale i starten, nemlig bl.a. at der er en styrket indsats mod ekstremisme og antidemokratiske grupperinger, og det handler jo grundlæggende om, at vi ønsker at sikre sammenholdet om ytringsfriheden og ikke mindst sammenholdet om ytringsfriheden som det bærende fundament for vores demokrati.
Derfor synes jeg, at det har været en god debat, for vi skal huske på, at det jo ikke er alle, der bakker op om den vidtrækkende ytringsfrihed, vi har her i Danmark, og derfor er det, hver eneste gang man får mulighed for det, værd at understrege, at vi som sagt skal tage fuldkommen afstand fra de trusler, som er, og som vi har set, mod vores fundamentale, demokratiske principper, de principper, som vores samfund bygger på.
Så skal vi i fællesskab udbygge, styrke vores demokrati, vores ytringsfrihed og vores ligeværd i det danske samfund.
Det er det, der sikrer sammenhold, og det er det, der jo grundlæggende er det bedste værn mod folk, som vil udfordre selv samme.